Sadikin

Sadikin utawa Kolonèl Sadikin (lair 11 April 1916 ing Purwakerta lan séda 1 Maret 1986 ing Jakarta) iku bintara Heiho kang kondhang minangka proklamator kapisan kamardikan lan wadya nasional Indonésia. Proklamasiné kondhang amarga diadani sadurungé proklamasi kamardikan Indonésia ing tanggal 17 Agustus 1945 lan sadurungé lairé Tentara Nasional Indonesia ing tanggal 5 Oktober 1945.

Kauripan 
Sadikin lair ing Purwakerta tanggal 11 April 1916. Kawit taun 1939 nganti Jepang ngejègi Indhiya-Nèderlan, dhèwèké ngasta sersan ing Koninklijk Nederlandsch-Indisch Leger (KNIL). Nalika Jepang kuwasa, dhèwèké gabung Heiho ing babagan artilèri gegana lan tinugasan ing Jakarta, Surabaya, lan Semarang.

Proklamasi kamardikan lan wadya nasional 
Nalika tanggal 16 Agustus 1945 utawa sadina sadurungé dina proklamasi kamardikan, Sadikin kang kala ika minangka bintara Heiho olèh kabar manawa Jepang nindakaké kapitulasi utawa nyerah marang Sekuthu. Dhèwèké sakanca banjur nyuwun marang wadya Jepang supaya panggah ing kantor. Upacara gendéra abang-putih tumuli digelar kanthi dipandhégani dhèwèké. MIturut Abdul Harris Nasution, ing upacara mau Sadikin mbiwara yèn Indonésia wis mardika lan ngukuhaké PETA lan Heiho dadi wadya nasional Indonésia. Awit tumindaké iku, dhèwèké luwih ndhisik mbiwara mardikané Indonésia tinimbang Soekarno kang nalika samana isih mangu-mangu. Dhèwèké uga ngukuhaké wadya nasional sadurungé lairé Tentara Nasional Indonesia ing tanggal 5 Oktober 1945.

Proklamasi wadya nasional kang ditindakaké Sadikin mau banjur tiniru Inspèktur I Moehammad Jasin, minangka kumendhan Polisi Istimewa. Dhèwèké tumuli ngukuhaké pulisi nasional ing markas Polisi Istimewa ing Surabaya nalika tanggal 21 Agustus 1945.

Jaman révolusi 
Ing jaman révolusi, dhèwèké ngasta kumendhan ing Resimen 6 Cikampek. Sawisé iku, dhèwèké kadhapuk kumendhan manèh tumrap Brigade 4 Divisi Siliwangi ing Tasikmalaya, tumuli tinanggenah minangka kumendhan manèh mungguh ing Brigade 2 Divisi Siliwangi kang ngalih lan manggon ing Surakarta. Dhèwèké banjur kapatah minangka kumendhan wewengkon militèr Madiun sawisé ngleremaké kadadéan PKI ing Madiun. Kuncarané, dhèwèké ngasta panglima ing Divisi Siliwangi (1949-1951) lan panglima Tanjungpura (1951-1956). Wusana, dhèwèké ngasta inspèktur jéndral téritorial lan panglawaning rakyat ing markas gedhé Angkatan Darat.

Mangsa pènsiyun 
Ing mangsa pènsiyuné, Sadikin ngasta présidhèn dhirèktur PT Bank Internasional Indonesia lan lurah Badan Pembina Citra (BPC) Siliwangi kang leloroné manggon ing Jakarta. Dhèwèké séda ing Jakarta nalika tanggal 1 Maret 1986.

Réferènsi 

Tentara Nasional Indonesia